**Kardinalbiller** (Pyrochroidae) er en liten familie av biller der de europeiske artene er skarpt røde på farge, derav navnet som viser til kardinalenes røde kapper. De voksne billene har sagtakkede eller kamformede antenner. Larvene lever som rovdyr under barken på døde trær.

Utseende
--------

Middelsstore (8 – 17 mm), langstrakte, noe flate biller. De europeiske artene er skarpt røde eller oransje, andre arter kan være hovedsakelig svarte eller brunlige. **Hodet** er middels stort med fremoverrettede kjever (prognath). Fasettøynene er forholdsvis store. Antennene er ganske lange og kraftige, som oftest sagtakkede hos hunnene og kamformede hos hannene, og består av 11 ledd. **Brystskjoldet** (pronotum) er forholdsvis lite og bredere enn langt. **Dekkvingene** er avlange og bredest i den bakerste delen, uten punktrekker. **Beina** er forholdsvis korte, vanligvis svarte. For- og mellomføttene har fem ledd, bakføttene fire. **Larvene** er avlange, flate, lyse og tynnhudete. De er bredest bakerst, den fremre delen av kroppen er ganske slank. Hodekapselen er rund og hodet er tydelig avsatt fra resten av kroppen. Kjevene er sigdformede. Antennene er forholdsvis lange, beina ganske korte. Bakkroppen ender i to spisse vedheng som danner en gaffel, i motsetning til resten av kroppen er det bakerste segmentet kraftig sklerotisert (hardt).

Levevis
-------

Larvene lever som rovdyr under barken på døde trær. Larveutviklingen kan ta 2-3 år. Noen arter legger egg på brannskadet virke, disse har infrarød-følsomme føleorganer og kan merke en skogbrann fra lang avstand. De flyr da dit for å legge egg på de nybrente stammene. De voksne billene spiser forskjellige salgs sukkerholdige væsker, for eksempel honningdugg produsert av bladlus og utflytende sevje. De kan også finnes på blomster der de drikker nektar. I alle fall noen arter produserer giftstoffet cantharidin, som antas å spille en rolle i tiltrekning mellom kjønnene. De skarpe fargene er signaler om at billene er giftige eller usmakelige. Noen ganger har insekter av andre familier etterlignet kardinalbiller, men kardinalbillene kan også etterligne giftige biller av andre familier, for eksempel rødvinger (Lycidae).

Systematisk inndeling
---------------------

 *Schizotus pectinicornis* er trolig den vanligste arten i Norge
**Treliste**
* Ordenen biller, Coleoptera
	+ Underordenen Polyphaga
		- Gruppen (infraorden) Cucujiformia
			* Overfamilien heteromerer, Tenebrionoidea Latreille, 1802
				+ Familien **kardinalbiller**, Pyrochroidae Latreille, 1807
					- Underfamilien Agnathinae Lacordaire, 1859
						* Slekten *Agnathus*
					- Underfamilien Pedilinae
						* Slekten *Pedilus*
					- Underfamilien Pilipalpinae Abdullah, 1964
						* Slekten *Cycloderus* Solier, 1851
					- Underfamilien Kardinalbiller, Pyrochroinae Latreille, 1807
						* Slekten *Dendroides*
						* Slekten *Neopyrochroa*
						* Slekten *Pseudopyrochroa*
						* Slekten *Pyrochroa* Müller, 1764
							+ *Pyrochroa coccinea* (Linnaeus, 1761) – finnes i Norge
							+ *Pyrochroa serraticornis* (Scopoli, 1763) – nærmest funnet i Danmark
						* Slekten *Schizotus* Newman, 1838
							+ *Schizotus pectinicornis* (Linnaeus, 1758) – finnes i Norge, over det meste av landet
					- Underfamilien Tydessinae
						* Slekten *Tydessa*

Referanser
----------

1. ↑  «Artsdatabankens artsopplysninger». Artsdatabanken. 17. oktober 2020. Besøkt 17. oktober 2020.

Eksterne lenker
---------------

* (en) *kardinalbiller* i Encyclopedia of Life Rediger på Wikidata

* (en) *kardinalbiller* i Global Biodiversity Information Facility Rediger på Wikidata

* (no) *kardinalbiller* hos Artsdatabanken Rediger på Wikidata

* (sv) *kardinalbiller* hos Dyntaxa Rediger på Wikidata

* (en) *kardinalbiller* hos Fauna Europaea Rediger på Wikidata

* (en) *kardinalbiller* hos Fossilworks Rediger på Wikidata

* (en) *kardinalbiller* hos ITIS Rediger på Wikidata

* (en) *kardinalbiller* hos NCBI Rediger på Wikidata

* (en) *Kategori:Pyrochroidae* – bilder, video eller lyd på Wikimedia Commons Rediger på Wikidata

* *Pyrochroidae* – detaljert informasjon på Wikispecies Rediger på Wikidata
* Bilder:
	+ *Dendroides* sp.:
	+ *Pedilus* sp.:
	+ Larve:

|  |  |
| --- | --- |
| Oppslagsverk/autoritetsdata | Encyclopædia Britannica **·** GND **·** LCCN
 |